Kleuter dood ná hy op plaas skokDonald Mclellan (Foto: Love of Laughs Photography via Donald Mclellan, Facebook) Die 18 maande oue Donald Mclellan van Lephalale, Limpopo, is Vrydagoggend oorlede nadat hy ŉ week tevore deur ŉ kragkabel op ŉ plaas naby die dorp geskok is. Burre Burger, van die maatskappy sonder winsbejag Droogtehulp met Burre Burger, het Donald se dood bevestig. Hy staan sy ouers, Donald sr. en Cornel, by. “Tot ons weer sien, my liefste Donald. My hart is seer. Ek wil nog baie tik, maar ek sal jou eendag sien. Van ons hele span, sterkte aan Donald, Cornel en ouboet,” skryf Burger op Facebook. Donald is verlede Woensdag per helikopter na die Netcare Unitas-hospitaal in Centurion gehaas ná wat familievriende as “ŉ fratsongeluk” beskryf. Donald sr., Cornel en Donald jr. (Foto: Cornel Viljoen Mclellan, Facebook) Hoewel dit nog nie presies duidelik is wat gebeur het nie, het Donald volgens inligting per ongeluk aan ŉ gelaaide kragkabel op sy ouers se plaas geraak. Donald se ouers het verlede Sondag gesê breinskanderings wys hul geliefde seun het weens die skok uitgebreide skade aan die linker- en regterbrein opgedoen. Die breinstam wat die asemhaling, hartklop en bloeddruk beheer, het nie skade opgedoen nie. Burger het ŉ fondsinsameling vir klein Donald ná sy ongeluk van stapel gestuur en ook vir mense gevra om vir die kleuter te bid. Gebede het vir klein Donald ingestroom.